**Z A P I S N I K**

**S 33. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 12. prosinca 2024.

33. sjednica Gradskog vijeća Grada Ivanić-Grada održana je dana 12. prosinca 2024. godine s početkom u 16:30 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Ivica Kozjak, Irena Fučkar, Mirna Češković, Aleksandra Toth, Lovorko Matković, Tibor Vuković, Miljenko Šimunović, Maja Krnjević, Mladen Prelec, Renato Mikac

Odsutni: Milica Piličić, Kristijan Škarica

Ostali prisutni:

1. Tomislav Cuvaj – zamjenik gradonačelnika Grada Ivanić-Grada
2. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Matea Rešetar – viša stručna suradnica za poslove Gradskog vijeća i Gradonačelnika
6. Albina Marić – referentica – komunalna redarka
7. Dražen Malec – ravnatelj Pučkog otvorenog učilišta Ivanić-Grad
8. Draženka Pina Gavranović – ravnateljica Dječjeg vrtića Ivanić-Grad
9. Maja Rodić Škondro – ravnateljica Dječjeg vrtića Roda
10. Ivana Bajt – ravnateljica Gradskog društva Crvenog križa Ivanić-Grad
11. Igor Mužina – glavni tajnik Gradske zajednice športskih udruga Ivanić-Grad
12. Dražen Baotić – predsjednik Zajednice tehničke kulture Grada Ivanić-Grada
13. Mile Marinčič – dekan Veleučilišta Ivanić-Grad
14. Sanja Mahovlić Vučinić – direktorica trgovačkog društva Razvojna agencija IGRA d.o.o.
15. Sanja Radošević – direktorica trgovačkog društva IVAKOP d.o.o.
16. Mario Mikulić – direktor trgovačkog društva Komunalni centar Ivanić-Grad d.o.o.
17. Siniša Klasić, Obiteljski radio Ivanić d.o.o.

Predsjednik Gradskog vijeća g. Pongrac – otvorio je 33. sjednicu te konstatirao kako je sjednici od ukupno 15 prisutno 13 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 13 glasova za jednoglasno usvojen zapisnik sa 32. sjednice Gradskog vijeća Grada Ivanić-Grada.

Gradsko vijeće je jednoglasno sa 13 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Izvješća o ostvarivanju Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2023./2024. i donošenje Zaključka o primanju na znanje istog**
2. **Razmatranje** **Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2023./2024. i donošenje Zaključka o primanju na znanje istog**
3. **Razmatranje Financijskog izvješća i Izvješća o radu Gradskog društva Crvenog križa Ivanić-Grad za 2023. godinu i donošenje Zaključka o primanju na znanje istog**
4. **Razmatranje Financijskog izvješća i Izvješća o radu Gradske zajednice športskih udruga Grada Ivanić-Grada za 2023. godinu i donošenje Zaključka o primanju na znanje istog**
5. **Razmatranje Financijskog izvješća i Izvješća o radu Zajednice tehničke kulture Grada Ivanić-Grada za 2023. godinu i donošenje Zaključka o primanju na znanje istog**
6. **Razmatranje** **Financijskog izvješća i Izvješća o radu Veleučilišta Ivanić-Grad za akademsku godinu 2023./2024. i donošenje Zaključka o primanju na znanje istog**
7. **Razmatranje prijedloga i donošenje Odluke o prijenosu vlasništva opreme za rad ustanovi Veleučilište Ivanić-Grad**
8. **Razmatranje prijedloga i donošenje Odluke o davanju suglasnosti na izmjene Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom Ivanić-Grad**
9. **Razmatranje prijedloga i donošenje Odluke o djelomičnom poništenju Javnog natječaja za prodaju zemljišta u poduzetničkim zonama na području Grada Ivanić-Grada radi izgradnje gospodarskih objekata**
10. **Razno**

Rad prema utvrđenom dnevnom redu.

1. **TOČKA**

Gđa. Albina Marić – ovo je izvješće komunalnog redarstva o aktivnostima koje smo odradile u periodu od 20. studenog do 11. prosinca ove godine. U promatranom razdoblju provedene su ove aktivnosti – u koordinaciji sa Turističkom zajednicom te Komunalnim centrom postavljen je veliki dio dekorativne rasvjete te božićno drvce na Trgu Vladimira Nazora. U subotu 14. prosinca organizirat će se ukrašavanje božićnog drvca. Također u procesu je i montiranje klizališta na košarkaškom igralištu pored OŠ Đuro Deželić. Planirano otvorenje klizališta je isto tako 14. prosinca. Zimska služba na području Grada Ivanić-Grada na nerazvrstanim cestama je kroz promatrano razdoblje nekoliko puta bila na terenu. Vremenski uvjeti uvjetuju broj izlazaka te kontinuitet. Komunalnom centru Ivanić-Grad je izdan nalog za sanaciju oštećenih autobusnih stanica uključujući i onu u Jalševcu za koju je na prošlom Gradskom vijeću postavljeno pitanje. Prema Komunalnom centru do sada je izdano ukupno 164 naloga. Istima je između ostalog obuhvaćena i obnova oštećene vertikalne i horizontalne signalizacije te sanacija i rekonstrukcija sprava na dječjim igralištima. Komunalni centar Ivanić-Grad u sklopu Plana održavanja kontinuirano održava javne i zelene površine, a intenzitet provedbe određuju vremenske prilike. Što se tiče izvođenja radova na oborinskoj odvodnji Ulica vrba i Naftaška ulica konačno su završeni radovi na izmuljivanju i profiliranju graba. Ulica braće Kalčić u Graberju Ivanićkom također su radovi završeni, a Polaki dio koji se mogao napraviti je odrađen, a ostatak će se nakon asfaltiranja kada završi aglomeracija na tom području. Onda ćemo završiti onaj dio koji smo dogovarali. U tijeku je snimanje i izrada troškovnika za lokacije za koje su stigle prijave građana. Krpanje udarnih rupa i manja presvlačenja provode se nakon izvršenog obilaska na terenu ili ako dobijemo ikakav upit od građana i tada vršimo krpanja i manja presvlačenja. U brojkama komunalno redarstvo provelo je 36 upravnih postupaka, izdano je rješenje o izvršenju obaveznih radnji što se tiče neuređenih parcela ili oborinskih odvodnji. Upravni postupci pokrenuti su po službenoj dužnosti, ali uglavnom većinom putem prijava građana. Tada mi izlazimo na teren i snimimo situaciju i izdajemo rješenje. Što se tiče upravnih postupaka obavezni prekršajni nalog tu smo izdali 24 obavezna prekršajna naloga mahom za parkiranje na zelenim površinama. U brojkama dalje suglasnosti, izdana je 31 suglasnost za korištenje javnih površina, 12 suglasnosti za prometovanje vozila 3,5 t po ulicama grada, 81 suglasnost za izvođenje radova na javnim površinama, 9 suglasnosti za izvođenje radova za izradu priključka na instalacije te 75 rješenja za korištenja javne površine. Što se tiče veterinarske usluge i uklanjanja lešina u ovoj godini obrađene su ukupno 404 životinje, tu su uključene i samoživuće mačke za koje imamo uglavnom pozive građana da se trebaju kastrirati da se više ne razmnožavaju i to sveukupno u iznosu od 24.626,20 eura je potrošeno za smanjenje nekontroliranog koćenja i širenja životinja. Uglavnom uredno smo u kontaktu sa građanima putem maila, osobno i izlazimo u susret gdje god možemo.

Gđa. Maja Krnjević – ja kao i uvijek pet pitanja na koja imamo pravo ja sam ih pripremila. Prvo je ono koje mi niste dali prošli put da postavim pa ću ga postaviti sada. Dakle u Ivanićkom glasniku objavljen je podatak kako smo u 2023. godini imali 754 novozaposlena radnika i tako došli na visoko deveto mjesto odmah iza Dubrovnika. Moje je pitanje gdje su ta radna mjesta otvorena obzirom da statistika povlači podatke po različitim parametrima. Jedan od njih je i preimenovanje firme pa se onda zaposlenici koji su zapravo samo promijenili naziv firme tretiraju kao novozaposleni. Pitanje je gdje su iz objavljenog podatka radnici zaposleni jer ne mogu pronaći nekakav podatak o novootvorenim radnim mjestima u Ivanić-Gradu, posebno u tom broju od 754. Drugo pitanje, zanima me kakvi su stvarni pokazatelji gospodarskog razvoja Grada Ivanić-Grada u odnosu na prošlu godinu, koliko je novootvorenih firmi, obrta i tako dalje i kolika je prosječna plaća građana grada Ivanić-Grada, da li se to računa uopće. To ako ne možete mi danas odgovoriti molim vas pisani odgovor. Treće pitanje, obzirom na to da su neki gradovi i općine u Hrvatskoj poput Siska, od 1.1., Jastrebarsko i drugi osigurali besplatan boravak djece u vrtićima uz financiranje iz svojih proračuna želim vas upitati postoji li mogućnost da Ivanić-Grad uvede sličnu mjeru za svu djecu u našoj zajednici. Ova mjera ne samo da bi znatno olakšala financijski teret roditeljima već bi također doprinijela većem uključivanju djece u predškolski odgoj što je ključno za njihov razvoj i socijalizaciju. Besplatni vrtići dodatno bi potaknuli mlade obitelji da ostanu ili da se dosele u Ivanić-Grad čime bi se dugoročno doprinijelo demografskoj i ekonomskoj stabilnosti našeg grada. Da li je možda razmatrana mogućnost, ako postoji naravno, da se to financira putem prvo i osnovno gradskog proračuna, ali možda postoje načini i preko europskih fondova ili nekih drugih izvora. Također zanima me što je sa izgradnjom novog vrtića obzirom da su trenutni uvjeti u vrtiću u centru u Ivanić-Gradu zaista neću reći da su loši ali nisu primjereni. Naime svi mi ovdje prisutni sjećamo se vrtića u koji smo išli. To je bio vrtić u centru grada, niti jednog drugog nije ni bilo i imali smo i praktički i prostor za igranje i prostor za jelo i prostor za garderobu. Sad je to sve popunjeno prostorom u kojem borave djeca i to po dvije grupe u tom jednom prostoru u kojem smo nekada mi boravili. Zanima me samo kako stvari stoje sa izgradnjom novog vrtića koji treba biti tamo kod đačkog doma. Peto pitanje odnosi se na trenutno izvođenje radova u Savskoj ulici kod Fontane, to je onaj kružni tok pa me zanima kada je predviđen završetak tih radova ako možete odgovoriti.

Zamjenik gradonačelnika – zadnja dva pitanja ću prepustiti pročelniku što se tiče izgradnje novog vrtića te izvođenja radova na novom kružnom toku. 754 novozaposlena radnika mi tu statistiku nismo sami smislili, mislim da je preko portala gradonačelnik.hr oni su to utvrdili i mi smo preuzeli taj njihov podatak. Kako su oni došli do njega ne znam, ali evo svi gospodarski pokazatelji pokazuju da je nezaposlenost na najnižoj razini u gradu Ivanić-Gradu i da se radna mjesta popunjavaju redovito odnosno da radnika fali. Tko želi raditi mislim da sad ima priliku naći posao bez problema. Stvarni pokazatelj u gospodarstvu sada bih vam rekao tko bi Vam to mogao odgovoriti ali neću i dobro da nema radija, to ćete morati dobiti u pisanom obliku, a što se tiče besplatnog vrtića baš sam bio prije dva tjedna na susretu gradonačelnika i poduzetnika gdje sam baš razgovarao s jednim gradonačelnikom koji je uveo besplatni vrtić ali on od nekuda mora uzeti. On je uzeo tetama plaću i kod njega tete nisu odgojitelji u struci nego su frizeri, nego su ekonomisti, nego su fizioterapeuti, znači nisu te struke. Znači negdje morate uzeti, a kolegice Ikić Baniček i ja bi isto stavio besplatni vrtić da znam da mi o tome ovise izbori.

Gđa. Maja Krnjević – ja se ne mogu na žalost zadovoljit ovim odgovorom jer znamo da i Zaprešić ide u tom smjeru, znači jasno je da se proračun od nekud treba puniti. Ako postoji gospodarski razvoj i ako postoji gospodarska zona koja je jaka, u koju ulaze novi investitori, gdje se nešto vrti onda naravno da ima i više u gradskom proračunu, ja znam da vi sada ne morate mi odgovoriti, možete mi i pismeno. Naime ukinut je prirez znamo kada. Ja sam postavljala već pitanje kako ćemo mi taj dio prihoda nadomjestiti. Rečeno je da nema problema, da to neće biti nešto značajno. Znači mi moramo neke stvari mijenjati na bolje i to je neovisno tko sjedi u gradskoj upravi, dakle ozbiljno treba razmišljati po pet, deset godina unaprijed i omogućavat razvoj ovog grada i kroz taj segment, a mislim da briga o djeci je nešto što nam treba biti prvo, osnovno i primarno. Dakle tko radi negdje u nekim drugim vrtićima to nas ne bi trebalo voditi u nijednom smjeru nego bi se trebali fokusirati na svoje planove, strateške planove, na viziju što želimo, kako vidimo, želimo i na kraju krajeva u tom smjeru trebamo djelovati. Dakle ono što nam do sada nije bilo dobro nećemo prihvaćat nego ćemo raditi na tome da bude bolje, ali nećemo se uspoređivati s nekim tko je lošiji od nas nego s onim tko je bolji. Mi imamo u Gradu i primjera dobre prakse koje ćemo danas i vidjeti kroz ovaj dnevni red obzirom na to što je sve na dnevnom redu, dakle trebamo gledat kako da stvari budu bolje, kako da olakšamo ljudima boravak njihove djece u vrtiću. To se može. Treba vidjeti. Naravno da negdje treba zagrabiti da bi se negdje dalo ali tu se da pametno sve to skupa posložiti i mislim da bez problema se to može napraviti u Gradu Ivanić-Gradu kao i u mnogim drugim gradovima koji to već primjenjuju.

g. Tomislav Cuvaj – evo moram replicirati. Znam o koji se gradovima radi, znam da Umag ima besplatan vrtić. Pogledajte proračun Umaga i kako se on puni i od čega, od turizma. Velika Gorica, da li se možemo uspoređivati s Velikom Goricom? Ne možemo. Ja Vam kažem da Sisak ako će to imati imat će godinu dana. Mi težimo boljem, težimo boljem i želimo da našu djecu odgaja struka, a ne ljudi koji su došli silom prilika. Znači odgojitelji predškolske djece koji su za to završili fakultet. Sutra ćete vidjeti u 12:00 sati potpisivanje kolektivnog ugovora gdje je gradonačelnik Ivanić-Grada digao plaću odgojiteljima i svoj stručnoj službi u Dječjem vrtiću da bi imali kvalitetne zaposlenike i na kraju sretne. Ništa u životu ne može biti besplatno. Mi težimo da vrtić bude besplatan, ali negdje treba podvući crtu. Doći ćete u školu, dijete će vam ići u produženi boravak kojeg Grad Ivanić-Grad plaća za svu djecu u svim osnovnim školama, a 35 ili 40 eura plaćate dva obroka u produženom boravku za 20 dana, a Grad Ivanić-Grad ima vrtić 100,00 eura mjesečno što ispada 5,00 eura dnevno. 5,00 eura dnevno za pet obroka da netko odgaja, napominjem odgaja, a ne da čuva djecu. To nije čuvalište to je predškolska ustanova, ustanova predškolskog odgoja i tako se odnosim prema tome. Ja znam iz iskustva, ne politiziram, jer znam da ljudi imaju problema gdje su niske plaće ne mogu naći kvalitetnu radnu snagu. Znači ne mogu naći odgojitelje predškolske djece. Ako mi želimo da nam Nepalke odgajaju djecu i čuvaju djecu može. Stavit ćemo besplatan vrtić, vidi se u proračunu koliko je to novaca i vrlo jednostavno stavimo besplatan vrtić ali onda ćemo izgubiti ovaj dio. Rekli ste o izgradnji dječjeg vrtića. To isto netko mora platiti. Najmanje roditelji snose trošak dječjeg vrtića. Mislim da oko 30% otpada na roditelje, a 70% plaća Grad Ivanić-Grad. Težimo da smanjimo taj udio roditelja, težimo da roditeljima olakšamo. Evo kroz sve moguće mjere koje radimo do završetka studija imate besplatan prijevoz, sve živo imate što imate ali neke stvari ne mogu biti besplatne ako želite imati kvalitetu.

g. Dražen Hlad – nastavljamo s vrtićima, ekonomska cijena vrtića je preko 300,00 eura tog moramo biti svjesni dok roditelji plaćaju 100,00. Znači ovu razliku od 200,00 plaćamo svi mi skupa odnosno to se financira iz nekih drugih izvora. Što se tiče gradnje novog vrtića mi smo trenutno u fazi izmjene i dopune Građevinske dozvole za novi vrtić. Zašto smo krenuli u to? Krenuli smo zato što smo proveli javni natječaj na koji smo dobili neočekivano veliku ponudu i ovaj dio sufinanciranja praktički koji smo dobili od države to ne pokriva PDV u toj ponudi. Mi moramo biti svjesni da ovo što smo dobili da to nisu niti blizu iznosi oni koji su nam potrebni za gradnju. Sljedeći korak je nakon toga bio da smo otišli na sastanak u SAFU i tamo smo dobili produžetak roka za gradnju do lipnja 2026. sa najavom da po tom programu iz kojeg se to sufinancira to će vjerojatno biti i do jeseni 2026. Zato smo krenuli na ovaj korak izmjene projekta i izmjene i dopune Građevinske dozvole. Novi projekt imamo i podnijet ćemo zahtjev do Nove godine za izmjenu i dopunu. To očekujemo da ćemo dobiti novu Građevinsku do kraja siječnja i nakon toga idemo u novi natječaj. Moram reći da ta nabava prelazi europski prag nabave što znači da po toj procjeni se mogu javiti svi iz EU. Kružni tok Savska radovi su počeli prije otprilike nekih dva tjedna. To sufinancira ŽUC i djelomično Grad. Znamo koji je razlog, promet i usporavanje u tom dijelu Savske. Radovi zajedno sa asfaltiranjem bi trebali biti gotovi negdje do kraja 1. mjeseca.

g. Lovorko Matković – prvo bih rekao nešto što je gospođa pitala za radna mjesta. Jedna firma iz Ivanića napravila si je novu halu u Zdenčini i svaki dan radnici iz Ivanića putuju u Zdenčinu i nazad i isto je to jedan nekakav broj. A ovo što se tiče besplatnog vrtića u svakom slučaju podržavam to ali mislim da bi trebalo prvo napraviti analizu koliko ima maksimalni broj djece koja bi išla u vrtić jer neka djeca ne idu u vrtić zato što ne mogu prikupiti niti 100,00 eura, a bilo bi recimo veliki problem mi imamo sada 500 djece, imamo nekakvu listu koji čekaju, za sada već i nema te liste, a sigurno pošto nemamo dovoljan kapacitet imali bi jako veliku listu i mislim da možda bi napravili nezgodnu situaciju trenutno. Treba izgraditi taj vrtić, treba napraviti prostore da bi mogli napraviti takve nekakve ustupke roditeljima i omogućiti im za bolji život. To je taj prvi dio. Početkom godine mi smo donesli Odluku o naplati garaža na javnom prostoru. Znači da ćemo uvest naplatu za sve one koji imaju izgrađene garaže na javnim površinama, određena nekakva je cijena ne znam sada točno koja je i da ćemo to primjenjivati od 1.1. Nemam potrebe sada da to danas znam, da znam 23. kada imamo ponovo vijeće ali bih molio stručne službe ili tko je zadužen za to da u 2. ili 3. mjesecu nam daju podatak koliko su popisali garaža, koliko ima garaža u gradu Ivaniću, koliki imamo prihod i šta je sa onim nadstrešnicama koje su neispravno izgrađene na parkirnim mjestima. Da li je to sramota ili je to baš lijepi dio da se vidi takve nadstrešnice?

Predsjednik Gradskog vijeća – prvi dio je sugestija, drugi dio je pitanje na koje ćemo se potruditi i poslati Vam pisani odgovor.

**1. TOČKA**

Gđa. Maja Krnjević – jučer smo razgovarali na Odboru za financije i neka pitanja razriješili, ali voljela bih da čujete i vi. Naime ja ću zamoliti ravnateljicu da nam odgovori koliko

Predsjednik Gradskog vijeća – nećete Vi reći tko da odgovori. Vi postavite pitanje, a predsjednik Gradskog vijeća će reći tko da odgovori.

Gđa. Maja Krnjević – OK, ispričavam se. Mi trenutno imamo sustav naplate da prvo dijete plaća punu cijenu, drugo dijete 50 %, treće dijete ne plaća ništa. E sad me zanima koliko ima, evo da ravnateljica odgovori, koliko ima te djece koja ne plaćaju ništa, znači treće dijete koje pohađa vrtić. To je jedno pitanje. Drugo pitanje vezano je uz vodu, naime početkom ove kalendarske vrtićke godine djeca su dobila naputak da od doma nose bočice sa vodom da se voda ne pije kako se pila do tada iz čaša u vrtiću pa ću zamolit ravnateljicu da odgovori na ta dva pitanja.

Gđa. Draženka Pina Gavranović – trenutno imamo oko 10 djece koja su na besplatnom boravku, treće dijete dakle 10 i slabije imovinsko stanje isto tako negdje oko 10. Istina je da smo uveli bočice. Time smo htjeli suzbiti, na neki način spriječiti bolesti koje se mogu javiti. Na taj način smo i pravodobno i primjereno zadovoljavali na neki način i djetetove potrebe da samo može odlučiti u kojem trenutku će imati potrebu za napitkom. Isto tako mogu reći da to nije bila moja odluka u smislu da se to mora. Ja sam u korespodenciji sa epidemiolozima razgovarala, neki su upoznati da smo imali problem sa profilaksom koja je mene dočekala kada sam stupila na dužnost ravnatelja i onda sam na neki način se informirala koja je zapravo mogućnost da na neki način i s time možemo te higijenske navike, uvjete spriječiti. Ja sam jučer u razgovoru sa vijećnicom sam navela da kod nas još uvijek čaše koje koristimo se peru na ruke, a nakon toga idu u sterilizator koji na neki način nije dovoljno dobar, djeca međusobno piju jedni od drugih i pokušali smo na ovaj način možda spriječiti širenje zaraza.

g. Lovorko Matković – Vaš Izvještaj koji ste napravili stvarno je elaborat i sve je unutra navedeno. Nema se što govoriti, komentirati može se samo učiti iz njega ali Vi ste i spomenuli tu profilaksu koju smo imali Vi ste napisali dva puta u periodičnoj godini, ali bilo bi još točnije da ste napisali da je to bilo u 60 dana. Ja sam govorio ovdje dva puta što se tiče streptokoka i streptokokom infekcije i to recimo kada je jednom tjedno petero ili više djece imalo takvo nešto onda se uvede profilaksu ali bih morao reći da je to uvedeno najvjerojatnije poslije kovida. Do sada u vrtiću imao sam dvoje djece i imao sam unuka koji to nikada nisu imali. Sada kod drugog unuka se dešava i mislim da to nije dobra praksa i da bi to se trebalo izbjegavati što je više moguće. Djecu koja su kliconoša njih bi trebalo eliminirati da ne idu u odgojne skupine, pošto Vi u svojim izvješćima govorite da razgovarate sa roditeljima, da radite edukacije kako bi to trebali napraviti da se to što bolje održava rad u vrtiću, tim roditeljima bi trebalo sugerirati da djeca bolesna, kliconoše ne idu u odgojne skupine jer onda ispašta onih drugih 15 i to nema potrebe. Da li dijete od 5 godina, 3 ili 4 godine u 60 dana treba popiti 20 penicilina. To je štetno i za djecu i za osoblje u vrtiću i za sve i mislim da bi tu praksu trebali izbjegavati. Mogu još samo reći recimo tko ima najveće koristi od toga da se toliko penicilina pije, a tko ima najveću štetu?

g. Tomislav Cuvaj – vraćamo se u sferu kovida 19 kada je svatko si dao za pravo biti doktor. Znači postoji struka koja određuje zašto se profilaksa pije, ja sam već jednom odgovarao na to pitanje, tada sam razgovarao sa epidemiologom gospodinom Sokolom jer i ja imam djecu u vrtiću i zanimalo me zašto se to mora piti. Moja logika meni nalaže da bi se svako dijete trebalo testirati i kada se pokaže tko je pozitivan taj mora piti antibiotik, ali to se vraćamo opet na ovo što je kolegica Krnjević rekla, opet to netko mora platiti testiranje. Roditelji, na žalost ima ih puno neodgovornih koji i daju profilaksu i koji ne daju profilaksu, ja ću vam reći da je na žalost zbog te igre jedno dijete umrlo staro 3 godine jer se netko nije držao te profilakse. Dijete je oboljelo od streptokoka i u umrlo je na Zaraznoj bolnici. Našoj kolegici tu iz Ivanić-Grada. Jer netko nije htio profilaksu. Mi nismo ti koji ćemo određivati, ima epidemiološka služba koja će reći. Tko će se toga držati držat će se tko neće neće. Stvar upisa u vrtić je osobni izbor, hoćete ili nećete. Nekih pravila se treba držati i po meni uvijek je struka ta koja će nešto propisati i na kraju krajeva će odgovarati za to što je napisala. Ja se isto ne slažem da nije dobro piti antibiotike često jer na kraju dijete postane imuno ali kada vam kažem da su tu najveći problem roditelji koji su neodgovorni, koji taj dio ne žele odraditi onda se ta zaraza stalno vrti po grupi. Jednostavno evo jedini je način da se to pokuša spriječiti, a reći ću vam samo kakvi su to sve trikovi kod upisa djece u vrtić ja sam za to da uvedemo kao u Gradu Zagrebu pa bi svi ostali iznenađeni koliko ljudi u stvari se tu upisalo preko nekakvih finti da se prijavi u Ivanić-Grad da bi samo upisalo dijete i takve nekakve stvari. Ljudi se snalaze na svakakve moguće načine, a ova profilaksa to je samo jedan mali dio onoga što se radi. Tu treba prvenstveno misliti na djecu, na njihovo zdravlje i slušati struku. Slažem se s Vama, nisam za to da piju antibiotike ali ako to struka napiše ja ću to uvijek ispoštovati.

**1.TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o primanju na znanje Izvješća o ostvarivanju Godišnjeg plana i izvedbenog programa rada te Financijskog izvješća Dječjeg vrtića Ivanić Grad za pedagošku godinu 2023./2024.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2.TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o primanju na znanje Izvješća o ostvarivanju Godišnjeg plana i programa rada te Financijskog izvješća Dječjeg vrtića Roda za pedagošku godinu 2023./2024.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**3. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu**

**Gradskog društva Crvenog križa Ivanić-Grad za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu**

**Gradske zajednice športskih udruga Grada Ivanić-Grada za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu**

**Zajednice tehničke kulture Grada Ivanić-Grada za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**6. TOČKA**

Gđa. Maja Krnjević – proučili smo Izvješće Veleučilišta i želim čestitati na svemu do sada napravljenom. Znam koliko je truda, vremena, energije i privatnog vremena trebalo biti utrošeno da se dođe do ovog gdje ste danas i čestitam na tome u svakom slučaju. No ono što me zanima, u vašem Izvješću se vidi da planirate uvesti i programe na engleskom jeziku i tu su još nekakva dva nova programa ako sam dobro shvatila pa samo me zanima u kojem roku to mislite uvesti.

g. Mile Marinčić – elaborati su već pripremljeni, čekamo samo potvrde od Ministarstva da su oni suglasni s tim programima. Negdje oko 99 % pokrivenosti studija na engleskom jeziku već sad imamo dakle možemo ga izvoditi. Danas sam dobio mišljenje Njemačkog zavoda za zapošljavanje o potrebitosti takvog studija na europskom području prije svega u Njemačkoj, a zatražio sam i mišljenje njihove Komore fizioterapeuta, a i od naših čekamo 5 mjeseci. Znači, njihovi nam odgovore od jučer do danas, a čekamo naše i po 5 mjeseci. Vjerujem da ako sve ovo dođe mi predajemo elaborate već prije Božića i Nove godine, a onda sve ide po proceduri, mislim da ćemo već od iduće akademske godine imati i na engleskom, a i stručni prijediplomski studij primaljstva. Ono što bih htio napomenuti stručni prijediplomski studij primaljstva je došla sama Komora i zatražila da ga pokrenemo na stručnoj razini.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o radu Veleučilišta**

**Ivanić-Grad za** **akademsku godinu 2023./2024.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**7. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o prijenosu vlasništva opreme za rad ustanovi Veleučilište Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

g. Lovorko Matković – društveni ugovor koji je napravljen, napravljen je 2009. godine. Ove tri lokalne samouprave znači zastupa gradonačelnik i dva načelnika. Nigdje u ugovoru ne piše da u slučaju kakve spriječenosti ih može netko zamijeniti. Znači čovjek može biti spriječen 6, 9 mjeseci, 12 mjeseci. Nigdje ne piše tko ga može zamijeniti i da li može.

Predsjednik Gradskog vijeća – inače se daje punomoć u tom smislu tako da može zamijeniti.

g. Lovorko Matković – zašto to kažem? Zato jer imate u čl. 34 gdje se kaže da Skupština ne može odlučivati o tome ako nisu svi članovi Skupštine prisutni. I 34., 35. i 36. čl. govore o glasovanju gdje imate u čl. 35 da Ivanić kod glasovanja ima 5 glasova. Općina Križ ima 3, Općina Kloštar ima 2 i onda imamo 36. čl. gdje Skupština društva donosi odluku jednoglasno. To znači da svatko ima pravo sa 33% ako je jednoglasno. Znači ili bi moglo biti da su Ivanić i Križ za koji imaju udjela 80%, a Kloštar sa 20% može ih stopirati u nečemu. Mislim da to nije ok, da bi se to moglo pomalo razmišljati o toj izmjeni društvenog ugovora koji je na snazi petnaestak godina jer recimo ako i dolazi do sanacije poduzeća ili Društva onda će se svatko sanirati prema svojim udjelima u poslovnom udjelu. Neće Kloštar reći – dobro mi smo odlučivali o nečemu pa ćemo mi isto sudjelovati sa 33%, ali trebalo bi se naći modus, treba s pravnicima razgovarati da ne može doći do blokade. Ivanić može nešto predlagati, čak je Ivanić dobio da ima predsjedavajućeg Skupštine i ima člana NO. Pet je članova NO-a a Ivanić-Grad može imati udjela samo sa 20%. Ova četiri ne moraju biti niti sa područja Ivanića niti netko iz naše okoline. Mogu biti sasvim neki drugi. Tako da i pošto u zadnje vrijeme imamo 52% već udjela u Društvu trebali bi zaštititi svoju imovinu i svoj novac i imati pomalo već nekakvog većeg utjecaja u tom poduzeću. Mislim da je došlo vrijeme da se sjedne i da se počne malo razgovarati o tome jer ovo 2009. godine bila je jedna garnitura ljudi koja je to donijela i otišla je ili jedan dio je otišao i više ne odlučuje o tome, a bili su si dosta bliski.

Predsjednik Gradskog vijeća – Društveni ugovor je vrlo teško promijeniti, upravljačka prava su jedno, vlasnički udjeli su drugo i to funkcionira kako funkcionira, uglavnom sve funkcionira i Društvo i dalje napreduje i nema nekih većih problema kod odlučivanja. Tako je definirano, oni koji misle da su u nepovoljnijem položaju to su općine i ne žele mijenjati Društveni ugovor iako smo mi imali inicijativu da se Društveni ugovor promijeni sukladno vlasničkim udjelima no međutim to nije došlo nikada na vijeća niti jednog od lokalne samouprave. Nadamo se da što se budućnosti tiče će se to i popraviti, ali vidjet ćemo. U svakom slučaju inicijativa i diskusija je jako dobra.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o davanju suglasnosti na izmjene Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**9. TOČKA**

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o djelomičnom poništenju** **Javnog natječaja za prodaju zemljišta u poduzetničkim zonama na području Grada Ivanić-Grada radi izgradnje gospodarskih objekata**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA - RAZNO**

Predsjednik Gradskog vijeća Grada Ivanić-Grada obavijestio je vijećnice i vijećnike da će se 23. prosinca održati još jedna sjednica Gradskog vijeća na kojoj će se raspravljati o Proračunu Grada Ivanić-Grada za 2025. godinu.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17:12 sati.

Zapisnik izradila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist